༡༩༤༨ལོར་ཡོངས་འཛིན་ཚུལ་ཁྲིམས་རྒྱལ་མཚན་གྱི་བཀའ་བཞིན་སྨན་རིང་ཕེབས་ཏེ་བཤད་སྒྲུབ་འདུས་སྡེའི་ཁོངས་སུ་ཞུགས་ནས་ཧོར་སློབ་སངས་རྒྱས་བསྟན་འཛིན་གྱི་དྲུང་ནས་བསྡུས་རྟགས་བློ་གསུམ་དང་།ཚད་མ།ཕར་ཕྱིན།ཐེག་རིམ་འགྲེལ།དབུ་མཛོད་འདུལ་གསུམ་དང་།མ་རྒྱུད་སོགས་སྔགས་ཀྱི་སྐོར་དང་།ཞང་ཞུང་སྙན་རྒྱུད་བཀའ་ཉམས་གཉིས་དང་།གལ་མདོ་སོགས་རྫོགས་པ་ཆེན་པོའི་གཞུང་བཅས་ལ་གོ་ལོ་ཐོས་ལོ་ཙམ་མ་ཡིན་པར་ཚིག་དོན་གཉིས་ཆ་ནས་སྒྲོ་འདོགས་ཆོད་ངེས་སུ་མཛད།དགུང་ལོ་ཉེར་བདུན་བཞེས་པའི་ཆུ་འབྲུག་༡༩༥༢ལོར་ཁོང་དང་།ཡོན་ཏན་༼མཁར་སྣའི་རྒྱལ་ཚབ་༽ལྷུན་གྲུབ་གཉིས་ཀྱིས་མཁས་མང་འདུས་པ་རྒྱ་མཚོའི་དབུས་སུ་རྩོད་རྒྱུགས་དམ་བཅའ་བཞུགས་ནས་དགེ་བཤེས་ཀྱི་མཚན་རྟགས་བཞེས་པས་བརྒལ་རྟགས་རིག་པའི་གནས་ལ་ཕུལ་དུ་ཕྱིན་པའི་བསྔགས་བརྗོད་ཀྱི་རོལ་མོ་མཁན་སློབ་ཡོངས་ཀྱིས་བཀྲོལ།དེ་ནས་མཁན་སློབ་རྣམ་པས་རྒྱལ་བ་སྨན་རི་བའི་སློབ་དཔོན་གྱི་བཞུགས་ཁྲིར་མངའ་གསོལ་མཛད་པ་དང་།མཁན་ཆེན་ཉི་མ་དབང་རྒྱལ་གྱི་དྲུང་ནས་དག་པ་དྲང་སྲོང་གི་སྡོམ་ཁྲིམས་ཉིས་བརྒྱ་ལྔ་བཅུ་བཞེས།གཞན་ཡང་མཁར་སྣའི་རྒྱལ་ཚབ་ཟུར་པ་གཡུང་དྲུང་རྒྱལ་མཚན་དང་།མཁན་ཆེན་བསྟན་པ་བློ་གྲོས།མཁན་ཆེན་ཉི་མ་དབང་རྒྱལ།དམུ་གཤེན་འཛམ་གླིང་རིན་པོ་ཆེ་སོགས་ཀྱི་དྲུང་ནས་བོན་ཕྱི་ནང་གསང་གསུམ་གྱི་བཀའ་དབང་མ་ལུས་པ་བཞེས་ནས་གསང་གསུམ་བསྟན་པའི་མངའ་བདག་ཏུ་གྱུར།དེ་ནས་བཟུང་ལོ་མང་རིམ་མདོ་སྔགས་སེམས་གསུམ་དང་།རིག་གནས་བཅས་པའི་བོན་གྱི་འཁོར་ལོ་བསྐོར་ནས་རྒྱལ་གཤེན་བསྟན་པ་ཕྱོགས་བཅུར་སྤེལ་བ་དང་།སློབ་ཚོགས་སྟོང་ཕྲག་དུ་མའི་ཤེས་རྒྱུད་བོན་གྱིས་བཀྲོལ་བར་མཛད།ཇི་སྐད་དུ།མཀའ་པ་ཡོན་ཏན་གྱིས་མི་ངོམས།ཞེས་པའི་དཔེ་བཞིན་ཞོར་རྣམས་སུ་ཡོངས་འཛིན་སངས་རྒྱས་བསྟན་འཛིན་གྱི་དྲུང་ནས་གཞུང་ལུགས་ཀྱི་གནད་རྣམས་ལ་བཀའ་ཁྲིད་ཡང་ཡང་ཞུས་ཤིང་མདོ་སྔགས་རིག་གནས་དང་བཅས་པའི་ཤེས་བྱའི་གནད་མཐའ་དག་ལ་བྱང་ཆུབ་པར་མཛད།ཤིང་ལུག་ལོར་ཉིད་ཀྱི་སློབ་མའི་ཐུ་བོ་ཤེས་རབ་བློ་གྲོས་མཁན་རིན་པོ་ཆེའི་གསེར་ཁྲིར་མངའ་གསོལ་མཛད་པ་དང་།ཕྱི་ལོར་ཚུལ་ཁྲིམས་དབང་ལྡན་སློབ་དཔོན་གྱི་གསེར་ཁྲིར་མངའ་གསོལ་མཛད་དེ་རིན་པོ་ཆེ་མཆོག་མཁའ་འགྲོ་སྐལ་བཟང་སོགས་ཀྱི་ཡི་དམ་དུ་མའི་སྒྲུབ་པར་བཞུགས་ནས་བསྙེན་ཚད་བསྐྱལ།དེ་རྗེས་དགོན་གྱི་རྟེན་བཞེངས་དྭང་རའི་ཕྱོགས་སུ་ཕེབས་ནས་སྡེ་དགོན་རྣམས་ཀྱི་འདོད་པ་བཞིན་དབང་ལུང་ཁྲིད་ཀྱི་གདམས་པ་གང་འདོད་དུ་བསྩལ།དེའི་སྐབས་སེ་ཞིག་ཕུག་པའི་ནང་ཞག་ཞེ་དགུའི་རིང་འོད་གསལ་བདུན་སྐོར་གྱི་ཉམས་ལེན་ལ་བརྩོན་པ་གནང་།